Petroljoggies, plaaswag, polisie fnuik ‘plaasaanval’Argieffoto Tien mense is Maandag in Delmas in Mpumalanga in hegtenis geneem van wie vyf glo ’n plaasaanval in die omgewing beplan het. Hillel Coetzer, AfriForum se veiligheidshoof vir die Noordstreek, het in ’n verklaring gesê petroljoggies van ’n vulstasie in die dorp het onraad vermoed toe ’n verdagte voertuig met vyf passasiers dié dag reeds ’n geruime tyd by die vulstasie gestaan en wag het. Die petroljoggies het die Argent-plaaswag van die verdagte voertuig in kennis gestel waarna hulle ondersoek ingestel en toe die Sundra-polisie ontbied het. Volgens Coetzer is die voertuig ondersoek waarna die plaaswag en die polisie op onder meer huisbraakgereedskap, messe, toue, kabelstroppe, pangas en wors, wat die sogenaamde Two Step-gif bevat het, afgekom het. “Die verdagtes het erken dat hulle ’n plaas in die omgewing teiken en het beplan om ná donker toe te sak,” vertel Coetzer. Die vyf verdagtes is op die plek deur die polisie in hegtenis geneem. Ná afloop van die inhegtenisneming het die plaaswag nóg vyf verdagtes by die vulstasie in die besit van gereedskap om vragmotors se bande en battery te steel, betrap. Hulle is ook summier deur die polisie in hegtenis geneem. “AfriForum se Argent-plaaswag is trots daarop om op hierdie wyse te kon help dat ’n plaasaanval suksesvol afgeweer is,” het Wessel Badenhorst, voorsitter van AfriForum se Argent-plaaswag, gesê. Volgens Coetzer prioritiseer die burgerregte-organisasie AfriForum plaasaanvalle as ’n geweldsmisdaad. “Dit is vir ons dus ’n groot eer dat ons hierdie soort misdaad met behulp van waardevolle inligting en proaktiewe optrede kan voorkom en ons gemeenskappe se weerbaarheid verhoog,” lui die verklaring.